钦定古今图书集成/明伦汇编/官常典/第776卷 > 诸葛恢
## 钦定古今图书集成/明伦汇编/官常典/第776卷 > 诸葛恢

按《晋书》本传，“恢字道明，琅琊阳都人也。祖诞，魏司空，
为文帝所诛。父靓，奔吴，为大司马。吴平，逃窜不出。武
帝与靓有旧，靓姊又为琅琊王妃，帝知靓在姊间，因
就见焉。靓逃于厕，帝又逼见之，谓曰：‘不谓今日复得
相见’。靓流涕曰：‘不能漆身皮面，复睹圣颜’。诏以为侍
中，固辞不拜，归于乡里，终身不向朝廷而坐。恢弱冠”
知名，试守即丘长，转临沂令，为政和平。值天下大乱，
避地江左，名亚王导、庾亮。导尝谓曰：“明府当为黑头公。”及导拜司空，恢在坐，导指冠谓曰：“君当复著此。”导
尝与恢戏，争族姓，曰：“人言王葛，不言葛王也。”恢曰：“不
言马驴而言驴马，岂驴胜马邪？”其见亲狎如此。于时
颍川荀闿，字道明，陈留蔡谟，字道明，与恢俱有名誉，
号曰“中兴三明”，人为之语曰：“京都三明各有名，蔡氏
儒雅荀葛清。”元帝为安东将军，以恢为主簿，再迁江
宁令。讨周馥有功，封博陵亭侯，复为镇东参军，与卞
壶并以时誉，迁从事中郎，兼统记室。时四方多务，笺
疏殷积，恢斟酌酬答，咸称折中。于时王氏为将军，而
恢兄弟及颜含并居显要，刘超以忠谨掌书命，时人
以帝善任一国之才。愍帝即位，征用四方贤儁，召恢
为尚书郎。元帝以经纬须才，上疏留之，承制调为会
稽太守。临行，帝为置酒，谓曰：“今之会稽，昔之关中，足
食足兵，在于良守，以君有莅任之方，是以相屈。四方
分崩，当匡振圮运，政之所先，君为言之。”恢陈谢，因对
曰：“今天下丧乱，风俗陵迟，宜尊五美，屏四恶，进忠实，
退浮华。”帝深纳焉。太兴初，以政绩第一，诏曰：“自顷多
难，官长数易，益有诸弊，虽圣人犹久于其道，然后化
成，况其馀乎！汉宣帝称‘与我共安天下者，其惟良二
千石’，斯言信矣。是以黄霸等或十年，或二十年而不
徙，所以能济其中兴之勋也；赏罚黜陟，所以明政道
也。会稽内史诸葛恢，莅官三年，政清人和，为诸郡首，
宜进其位班，以劝风教，今增恢秩中二千石。”顷之，以
母忧去官，服阕，拜中书令。王敦上恢为丹阳尹，以久
疾免。明帝征敦，以恢为侍中，加奉车都尉。讨王含有
功，进封建安伯，以先爵赐次子虪为关内侯。又拜恢
后将军会稽内史。征为侍中，迁左民尚书、武陵王师、
吏部尚书。累迁尚书右仆射，加散骑常侍、银青光禄
大夫，领选本州大中正、尚书令，常侍、吏部如故。成帝
践阼，加侍中、金紫光禄大夫。卒年六十二。赠左光禄
大夫、仪同三司。赗赠之礼，一依太尉、兴平伯故事。谥
曰敬，祠以太牢。子甝嗣。